การแข่งขันวิ่งทรหด “Badwater Ultramarathon” ข้ามทะเลทรายในรัฐแคลิฟอร์เนีย
ทุกๆ ฤดูร้อน นักวิ่งจากทั่วโลกเข้าแข่งวิ่งทรหด “Badwater Ultramarathon” ระยะทาง200 กิโลเมตร ข้ามทะเลทรายในรัฐแคลิฟอร์เนีย ท่ามกลางความร
การแข่งวิ่ง Badwater Ultramarathonเป็นการแข่งขันประจำปีในช่วงฤดูร้อนที่บริษัท Adventure CORPS, Inc. ผู้สร้างการแข่งขันแบบทรหดประเภทต่างๆ ขึ้นมาเป็นผู้จัด ตามกติกานั้นผู้เข้าแข่งจะต้องใช้เวลาไม่เกิน 60 ชั่วโมงในการวิ่งระยะทางราว 200 กิโลเมตรผ่านทะเลทราย ขึ้นเขาลงห้วยจากเมือง Badwater ในแถบ DeathValley ซึ่งอยู่ต่ำกว่าระดับน้ำทะเลเกือบ 90 เมตร ไปให้ถึงยอดเขา Mt.Whitney ในแถบแนวเขา Sierra Nevada ผู้ชนะจะได้รับรางวัลเหรียญตำแหน่งแชมป์ประจำปีส่วนผู้ที่ทำเวลาได้ดี คือไม่ถึง 48 ชั่วโมงจะได้รับหัวเข็มขัดรับรองความสามารถ การแข่งวิ่งทรหด Badwater Ultramarathonครั้งที่ 32 เมื่อกลางเดือนกรกฎาคม มีนักวิ่ง นักกีฬาและผู้ต้องการทดสอบความสามารถ ความทรหดอดทนของตนเองจากประเทศต่างๆ ทั่วโลก 17ประเทศเข้าแข่ง 86 คน คนสูงวัยที่สุดอายุ67 ปี และคนอ่อนวัยที่สุดอายุ 19 ปีมีผู้วิ่งถึงจุดหมายปลายทาง 75 คน และที่ถึงที่หมายภายในเวลา 48 ชั่วโมง มี66 คน แชมป์ปีนี้ ตือ Marcos Farinazzo หนุ่มใหญ่วัย 40 ปีจากบราซิล ผู้ทำเวลาได้ 23ชั่วโมง 39 นาที แชมป์ฝ่ายหญิงคือ Jamie Donaldson อายุ 34ปีจากรัฐโคโลราโด ทำเวลาได้ 27 ชั่วโมง 20 นาที มาเป็นอันดับ 5ของผู้ถึงเส้นชัยทั้งหมด ส่วนนักวิ่ง 2คนที่ผู้สื่อข่าว VOA ไปคุยด้วยนั้น วิ่งถึงเส้นชัยทั้งคู่ คนหนึ่งชื่อCharlie Engle จากรัฐนอร์ธคาโรไลนา อายุ 46 ปี มาเป็นอันดับ4 ทำเวลา 25 ชั่วโมง 45 นาที Charlieผู้เคยตกอับจากการทำร้ายตัวเอง เพราะติดยาเสพติดโคเคนนาน 10 ปีชีวิตแปรผันละทิ้งยาเสพติดไว้เบื้องหลังเมื่อพบกับสิ่งเสพติด อีกแบบหนึ่งคราวนี้เป็นการบำรุงตัวเอง คือ การวิ่ง Charlie เข้าแข่งเป็นครั้งที่ 6 เขายอมรับความเหน็ดเหนื่อยสายตัวแทบขาด ในการวิ่งแข่งทรหดนี้เพราะเขาเห็นว่าเป็นสิ่งเตือนใจ ในการต่อสู้กับชีวิตล่วงพ้นจากการติดยาก้าวหน้าสู่ความสำเร็จในการวิ่งแข่งที่จัดว่าทรหดที่สุดในโลกรายการนี้ถึงเขาจะไม่ชนะแต่ก็ได้รับสิ่งที่เขาถือว่าเป็นหลักหมายในชีวิตและตั้งใจจะเข้าแข่งอีก อีกคนหนึ่งเป็นหนุ่มน้อยวัย19 ซึ่งอายุน้อยที่สุดในการแข่งขันคราวนี้ Nickademus Hollon จากรัฐแคลิฟอร์เนีย ความเป็นหนุ่มน้อยหน้าตาอ่อนหัดของเขา ทำให้น้อยคนคิดว่าเขาจะวิ่งได้ตลอดรอดฝั่งเพราะการแข่งขันนี้ต้องอาศัยความสามารถ และความพร้อมทั้งทางร่างกายและจิตใจ แต่ Nick มีความมั่นใจตั้งแต่แรกแล้วว่าเขาจะวิ่งถึงเส้นชัย เขามาเป็นอันดับ 18 ด้วยเวลา 33 ชั่วโมง 21 นาที สำหรับ Nick นั้น การเข้าแข่งครังนี้ เป็นเพียงการเริ่มต้นของการติดการวิ่ง เขาต้องการจะสำรวจความสามารถของตนเองและบอกว่าจะกลับมาแข่งอีกในปีหน้า ก็เป็นเรื่องของคนที่ต้องการพิสูจน์ความทรหดด้วยการวิ่งทนจริงๆ ไม่ใช่ทนวิ่ง